#JongStemme: Wat as die drukkoker kraak?Adriaan van Wyk. Foto: Verskaf. Deur Adriaan van Wyk Druk, te veel hooi op jou vurk, gebrek aan tydsbestuur, min slaap, baie werk, te veel ladingverspreiding, beplanning, wekkers, beraders, sielkundiges en uiteindelik uitbranding wat deur die Wêreldgesondheidsorganisasie (WGO) onlangs as ŉ beroepsprobleem verklaar is, is alles terminologie waarmee ons samelewing van vandag al hoe meer te doen kry. Veral hier in Suid-Afrika waar ons as die 106de gelukkigste land uit 156 lande gerangeer is – ŉ ietwat power uitslag in ŉ veronderstelde Reënboognasieland, het hierdie terme al diep spore gelaat. Maar meer spesifiek is die jeug, en veral skoolgaande jeug, geweldig onder druk. As ons kyk na Finland, is dié land nommer een op die Gelukkigheidsindeks, asook die land wat beskou word as een met die beste onderwysstelsel ter wêreld. En dan natuurlik is die vraag wat in die lug bly hang, baie duidelik: Hoekom? Een van Finland se hoekstene van onderwysbeginsels is “speel”. Leerders word langer pouses gegee, kry verskriklik min tot geen huiswerk, klasse word meer interaktief aangebied en leerders skryf slegs eenmaal ŉ toets aan die einde van hul sogenaamde matriekjaar. Die rede hiervoor is eenvoudig en logies: speel ontwikkel die kind natuurlik en sonder druk, wat uiteraard kinders en tieners meer gelukkig hou. Die redenasiesprong hier is sekerlik al duidelik: ons jeug in Suid-Afrika ervaar te veel druk, hetsy as gevolg van ons akademiese vereistes, armoede, die bekommernis oor werkloosheid, groepsdruk of selfs druk vanaf meerderes om ŉ sukses te wees. Ons word so vasgevang in die kringloop van hard werk en min slaap, dat ons nie besef op watter ramp ons lewens kan afstuur nie. Volgens psigoterapeut, Amy Morin, kan te veel druk op kinders lei tot ŉ groter kans op geestesgesondheidsprobleme, veral depressie, en lei tot minder slaap. Daarom is daar ŉ beroep op alle mense in Suid-Afrika wat op een of ander manier ŉ invloed op die jeug het, om om te sien na hulle. Om nie te veel druk op hulle te plaas nie, om hulle die geleentheid te gun om te speel – maak nie saak hoe oud hulle reeds is nie – om seker te maak hulle geniet nog die lewe en om seker te maak daar is ŉ helder toekoms vir ons land. Dit is hoeka oudpresident Nelson Mandela wat gesê het dat opvoeding die kragtigste wapen is waarmee ons die wêreld kan verander. Hierdie wapen moet egter beter gebruik word, want te min mense besef dat hulle dié wapen gebruik en boonop verkeerd aangewend word, veral as daar terugverwys word na die Finland-voorbeeld. Dus het ons ŉ gemengde, gesamentlike poging van die staat, maatskappye, ouers, skole en enige iemand anders wat kinders opvoed, nodig om die slegte gevolge van druk in ons land om te keer deur óf te help dra aan jeugdiges se swaar laste óf om dit doodeenvoudig minder te maak. Dit is waar dat diamante onder geweldige druk gevorm word, maar dit is nie sommer net enige tipe materiaal wat omskep kan word in ŉ diamant nie. Verander jeugdiges met sorg in die regte materiaal sodat hulle dan ná hul jeugjare in diamante omskep kan word. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en advies met jou loopbaan!